**УГОВОР О ТРАНСПОРТУ ПРИРОДНОГ ГАСA**

Закључен \_\_\_\_\_\_\_ 20\_\_. године у Палама, између:

„ГАС ПРОМЕТ“ АД, Бошка Југовића 18, Пале, матични број: 01904248, ЈИБ: 4400570720000, кога заступа Генерални директор \_\_\_\_\_\_\_\_\_\_\_\_\_\_\_\_\_\_\_\_\_, као Оператера транспортног система природног гаса (у даљем тексту: ОТС)

и

\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_, матични број: \_\_\_\_\_\_\_\_\_, ЈИБ: \_\_\_\_\_\_\_\_\_\_\_\_, кога заступа Директор \_\_\_\_\_\_\_\_\_\_\_\_\_\_\_\_\_\_\_\_\_, као Корисника транспортог система (у даљем тексту : Корисник),

(заједнички назив: уговорне стране)

**Предмет Уговора**

Члан 1.

Предмет Уговора је услуга транспорта и управљања транспортним системом природног гаса, од улаза у транспортни систем (у даљем тексту: Систем) до излаза са Система, под условима и на начин утврђен Законом о гасу (''Службени гласник Републике Српске'', бр. 22/18 и 15/21 у даљем тексту: Закон), Правилником о тарифној методологији у систему транспорта и складиштења природног гаса (''Службени гласник Републике Српске'', бр. 77/22, у даљем тексту: Методологија), и Правилима о раду транспортног система природног гаса, у даљем тексту: Правила рада).

Члан 2.

ОТС се обавезује да врши услугу из члана 1. под условима дефинисаним овим Уговором.

Корисник се обавезује да на улазу у Систем oбезбједи природни гас (у даљем тексту: ПГ), да на излазима са Система преузима ПГ, да благовремено доставља потребне најаве количина ПГ за транспорт (у даљем тексту: Најаве) и да плати уговорену цијену.

**Мјеста примопредаје ПГ**

Члан 3.

Мјеста примопредаје и мјерења количина ПГ на улазу и излазима су:

**1. Улаз Шепак:**

1.1 мјесто примопредаје ПГ: државна граница Републике Србије и БиХ, на средини ријеке Дрине у близини мјеста Горњи Шепак,

1.2 мјесто мјерења количина ПГ: излази из Система (ППС Зворник 1, ППС Зворник 2 и ППС/МРС Шепак),

1.3 мјесто мјерења квалитета ПГ: примопредајна станица у Каракају (ППС Зворник 1).

**2. Излази са Система:**

2.1. ППС Зворник 1,

2.2. ППС Зворник 2 (ГМРС Алумина, МС КПГ, МС Индустријска зона и ГМРС Зворник) и

2.3. ППС/МРС Шепак

Примопредаја ПГ је извршена проласком ПГ кроз један или више мјерних уређаја на мјесту примопредаје. Сви ризици и одговорност за ПГ прелазе на Корисника на техничкој граници Система (излазне прирубнице противпожарних славина на примопредајним станицама).

**Капацитет, количина и динамика**

Члан 4.

ОТС обезбјеђује Kориснику \_\_\_\_\_\_\_\_\_\_\_\_\_\_\_\_\_ (годишњи / квартални / мјесечни / дневни) \_\_\_\_\_\_\_\_\_\_\_\_\_\_\_\_\_\_\_\_\_ (непрекидни / прекидни) капацитет, у периоду од \_\_.\_\_. 20\_\_. до \_\_.\_\_.20\_\_.године.

Закупљени максимални дневни капацитет, средњи и максимални сатни капацитет на примопредајним мјестима из члана 3. Уговора, износи:

1. Улаз Шепак: \_\_\_\_\_\_\_\_ kWh/дан \_\_\_\_\_\_\_\_ kWh/h \_\_\_\_\_\_\_\_ kWh/h.

**2. Излази са Система:**

2.1. ППС Зворник 1: \_\_\_\_\_\_\_\_ kWh/дан \_\_\_\_\_\_\_\_ kWh/h \_\_\_\_\_\_\_\_ kWh/h.

2.2. ППС Зворник 2: \_\_\_\_\_\_\_\_ kWh/дан \_\_\_\_\_\_\_\_ kWh/h \_\_\_\_\_\_\_\_ kWh/h.

2.3. ППС/МРС Шепак: \_\_\_\_\_\_\_\_ kWh/дан \_\_\_\_\_\_\_\_ kWh/h \_\_\_\_\_\_\_\_ kWh/h.

Корисник може по потреби користити било који излаз са Система наведен у члану 3. овог Уговора. Количина на излазима, за гасни дан, не може бити већа од закупљене и преузете количине на Улазу у систем.

**Прекорачење капацитета**

Члан 5.

Корисник се обавезује да, у циљу транспорта потребних количина ПГ, ОТС-у доставља најаве количина изражене у kWh (према GCV, на 25/0).

Уговорне стране су сагласне да Корисник има право да закупљени капацитет користи искључиво у оквиру уговореног обима, на Улазу и сваком појединачном Излазу.

Уколико Корисник затражи да транспортује веће количине ПГ од уговорених и уколико постоје расположиви капацитети, уговорне стране су сагласне да се транспорт додатних количина уговара закључивањем анекса овог Уговора по цијенама за одговарајући период закупа.

Дозвољено одступање испоручене, односно преузете количине ПГ на дневном нивоу, је одређено Правилима рада, и не може бити већа од 2% закупљеног дневног капацитета.

У случају да Корисник прекорачи максимално уговорени капацитет у проценту већем од 2%, обрачун трошкова транспорта за цјелокупни износ прекорачења, врши се по цијени односно тарифном ставу 50% већем од цијене, односно тарифног става за уговорени капацитет, за временски период за који је капацитет уговорен.

Овако обрачунати трошкови су једнократна накнада за прекорачење, и обрачунавају се сваки пут кад Корисник прекорачи Уговором закупљени капацитет.

**Квалитет ПГ**

Члан 6.

ОТС преузима ПГ на Улазу у Систем и предаје Кориснику на Излазима из Система ПГ чији је квалитет у складу са Правилима рада.

Мјерење у погледу квалитета ПГ врши се на ППС Зворник 1 (главно) или на ППС Батајница (резервно), уколико главно мјерење на ППС Зворник 1 није у функцији.

ОТС је дужан да за сваки обрачунски период посједује извјештај о квалитету ПГ и да исти достави Кориснику на његов захтјев.

ОТС је дужан да у извјештајима о транспорту ПГ, поред енергије у kWh (GCV 25/0) доставља и транспортоване количине на стандардним условима, горњу и доњу топлотну вриједност транспортованог ПГ утврђену за обрачунски период.

**Мјерење количина и обрачун енергије**

Члан 7.

Енергија и количина транспортованог ПГ се утврђује на дневном нивоу, на Улазу и сваком Излазу из Система.

Измјерена енергија транспортованог ПГ, на мјерним мјестима која имају процесни гасни хроматограф, се изражава у kWh, према горњој калоријској вриједности гаса (GCV, на 25/0).

Количина енергије транспортованог ПГ, на мјерним мјестима која немају процесни гасни хроматограф, се израчунава на основу измјерених количина на стандардним условима стања (температура 288,15 K (15°C) и притисак 1,01325 bar) и горње топлотне вриједности природног гаса (GCV, на 25/0).

Количина ПГ испоручена на излазу се утврђује очитавањем мјерила ПГ на том Излазу.

Мјерење транспортованих количина врши се континуирано, а количина се евидентира у Мјесечном извјештају о испоруци ПГ измећу ОТС-а и Корисника.

Уговорне стране сагласно признају мјерење количине ПГ, само и искључиво преко мјерних уређаја који имају неоштећени важећи жиг надлежног органа, на свим прописаним мјестима.

Дневна количина ПГ из увоза, која је Кориснику алоцирана на мјерном мјесту, израчунава се на основу потврђене Најаве за тај гасни дан, тако што се из енергије изражене у kWh порема GCV, на 25/0 и потврђене у најави транспорта од узгасног оператера, израчуна количина ПГ у [1m3 ] при стандардним условима стања (15°C; 1,01325 bar).

Разлике између алоциране и стварно измјерене количине ПГ се воде на Рачуну опративног уравнотежења (ОБА) као дуговање/потраживање Корисника према Систему.

**Рачун оперативног балансирања**

Члан 8.

Уговорне стране су сагласне да се утврђивање измјерених и преузетих количина ПГ врши на дневном нивоу најмање једном мјесечно, и то:

1) првог дана наредног мјесеца, као и

2) при промјени цијене за приступ и коришћење Система или при евентуалној промјени услова испоруке ПГ у складу са овим Уговором и Законом.

Утврђивање транспортованих количина врши се свакодневно, између ОТС-а и Корисника, а утврђене количине се евидентирају у Извјештају о испоруци ПГ и Рачуну оперативног балансирања.

Корисник и ОТС ће уложити разумне напоре да на крају сваког гасног мјесеца разлика на Рачуну опративног балансирања буде што ближа нули.

Укупно дозвољена разлика (одступање) на рачуну опративног балансирања на Излазима из члана 3. износи \_\_\_\_\_\_\_\_\_\_ kWh.

Стране су сагласне да се стање дуговања/потраживања енергије/гаса, умјесто поравнања између ОТС-а и Корисника, могу пренијети у наредни уговорни период за који Корисник потпише уговор о транспорту.

Ако Корисник не потпише нови Уговор о транспорту дужан је са ОТС-ом извршити поравнање дуговања потраживања са ОБА рачуна, у року од мјесец дана од истека Уговора о транспорту.

Ако Корисник из Система преузме мање енергије/гаса (у kWh/m3) него што му је испоручио снабдјевач, ОТС ће Кориснику ставити на располагање енергију/гас коју није преузео из Система.

Ако Корисник из Система преузме више енергије/гаса (у kWh/m3) него што му је испоручио снабдјевач, дужан је ОТС-у надокнадити енергију/гас коју је преузео из Система.

**Уговорено трајање транспорта**

Члан 9.

Уговорне стране су сагласне да уговорени период транспорта ПГ почиње у 06:00 часова \_\_.\_\_.20\_\_. године и завршава се у 06:00 часова \_\_.\_\_.20\_\_. године.

Овај Уговор важи за капацитете и сатне протоке на мјестима примопредаје (Улазу/Излазима Система), који су дефинисани у члановима 3. и 4. Уговора.

**Права и обавезе уговорних страна**

Члан 10.

**Уговорне стране су сагласне да ОТС има право да:**

1) наплати Кориснику услугу транспорта и управљања транспортним системом ПГ,

2) активира средство обезбјеђења плаћања ако Корисник у року не измири доспјеле обавезе,

3) обустави транспорт ПГ због неплаћања доспјелих обавеза за услугу и из других разлога прописаних Законом и прописима донијетим на основу Закона;

4) ограничи односно прекине транспорт ПГ, у складу са прописима и уговором због:

- преоптерећења Система, ако је са Корисником уговорен прекидни капацитет;

- извођења планираних радова на редовном одржавању Система у смислу Правила рада,

- прекорачења уговореног капацитета на мјесту примопредаје;

- предузимања утврђених мјера за случај хаварија, краткотрајног поремећаја који угрожава сигурност рада Система, наступања опште несташице или других ванредних околности сагласно прописима;

- одступања квалитета ПГ од уговореног;

5) одбије Најаву или промјену Најаве Корисника ако није поднијета у року, или прелази уговорени капацитет или укупни дозвољени часовни проток на појединачном мјесту примопредаје, или ако је настало преоптерећење Система у смислу Правила рада, а Корисник је уговором уговорио транспорт у прекидном капацитету;

6) Кориснику обрачуна накнаду за прекорачење капацитета, на Улазу или појединачном Излазу, у складу са чланом 5. овог Уговора.

Члан11.

**Уговорне стране су сагласне да ОТС има обавезу да:**

1) Кориснику обезбједи приступ Систему, сваког гасног дана у току трајања уговора, осим када је Корисник уговорио транспорт у прекидном капацитету;

2) преузме на улазу у Систем ПГ уговореног квалитета, у складу са прихваћеном Најавом, у количини која одговара уговореном капацитету Улаза и Кориснику испоручи ПГ на Излазу у истом гасном дану, у уговореном квалитету и у оквиру уговореног капацитета;

3) Кориснику обезбједи резултате мјерења на Улазу и Излазима за сваки гасни дан током трајања овог уговора у складу са Правилима рада;

4) Кориснику достави извјештај о узорковању квалитета ПГ на његов захтјев;

5) ОТС има и друге обавезе утврђене Законом, Правилима рада као и другим прописима.

Члан 12.

**Уговорне стране су сагласне да Корисник има право да:**

1) одбије преузимање ПГ који не одговара квалитету;

2) буде обавјештен о количинама и квалитету ПГ који предаје и који му се испоручује, као и о дневном протоку на начин прописан Правилима рада;

3) захтјева обуставу испоруке ПГ крајњем купцу који није измирио своје обавезе према Кориснику;

4) захтјева провјеру и корекцију података о транспортованим количинама сагласно Правилима рада;

5) предлаже уступање и измјену овог Уговора на начин прописан Правилима рада;

Члан 13.

**Уговорне стране су сагласне да Корисник има обавезу да:**

1) благовремено најави коришћење Система на Улазу и Излазима за сваки гасни дан у ком користи услугу транспорта, и да у складу са прихваћеном Најавом обезбједи на Улазу и преузме на Излазима ПГ у обиму не већем од уговореног капацитета Улаза и Излаза из члана 4. овог уговора;

2) плати ОТС-у накнаду за обрачунату услугу уговореног транспорта и управљања транспортним системом;

3) плати ОТС-у накнаду за случај прекорачења уговореног капацитета;

4) обезбједи за транспорт ПГ уговореног квалитета,

5) ограничи или прекине предају ПГ, по претходном налогу ОТС-а, на Улазу и/или преузимање на Излазу из разлога утврђених у члану 10. став 1. тачке 3) и 4) овог Уговора;

6) обезбједи уравнотежену предају и преузимање количина ПГ на Улазу и Излазима у гасном дану;

7) обавјести ОТС о свим промјенама које су настале на страни Корисника након закључења овог Уговора.

8) осигура наплативост средства обезбјеђења плаћања за сво време важења овог уговора;

9) обавјештава ОТС о трговини ПГ коју је уговорио са другим корисником Система, на начин утврђен Правилима рада.

**Цијена, фактурисање и плаћање**

Члан 14.

Уговорне стране су сагласне да ће ОТС за услуге по овом Уговору примјењивати регулисане цијене транспорта и управљања транспортним системом, које је одобрила Регулаторна комисија за енергетику Републике Српске (у даљем тексту: РЕРС) и које су објављене у „Службеном Гласнику Републике Српске“.

У тренутку потписивања овог Уговора, те цијене износе:

Улаз Шепак:

капацитет: 0,1057 КМ /kWh /дан/год,

потрошња: 0,0655 КМ/MWh.

Стране су сагласне да потписивањем Анекса уговора, примјене сваку нову цијену одобрену од РЕРС-а са датумом објављивања у „Службеном гласнику Републике Српске“.

Уговорне стране су сагласне да Корисник има обавезу плаћања уговорених капацитета по важећим цијенама за сво вријеме трајања овог Уговора, без обзира на ниво коришћења услуге транспорта.

Члан 15.

Фактурисање услуга врши се једном мјесечно, а на основу Мjесечног извештаја о испоруци и преузимању ПГ. Датумом промета сматра се последњи дан у мјесецу.

У случају да је транспортована количина једнака нули, износ услуга ће бити обрачунат за уговорени капацитет из члана 4. овог Уговора, а у складу са Методологијом.

ОТС је обавезан да фактурише услуге у року од 5 (пет) дана од датума промета.

Корисник је обавезан да услуге плати у року од 20 (двадесет) дана од датума промета, путем банкарског трансфера на банкарски рачун који је у одговарајућој фактури навео ОТС.

Уколико се последњи дан рока плаћања поклапа са нерадним даном, рок плаћања се продужава до првог наредног радног дана.

Све евентуалне рекламације рачуна, Корисник је дужан да достави ОТС-у без одлагања.

**Начин плаћања**

Члан 16.

За обезбjеђење плаћања обавеза насталих пружањем услуге и реализацијом одредби Уговора у уговореном року доспјећа, Корисник је дужан да достави ОТС-у банкарску гаранцију у висини једног мјесечног износа трошкова за уговорени период.

Банкарска гаранција треба да буде издата од банке која је прихватљива за ОТС, да је неопозива, безусловна, платива без приговора на први позив ОТС-а као корисника гаранције.

Корисник ће банкарску гаранцију доставити на адресу НЛБ Банка Бања Лука, филијала Источно Сарајево, путем SWIFT-a, пет дана прије почетка првог мјесеца транспорта ПГ, са роком важења 45 дана по истеку задњег дана уговореног периода.

Уколико је достављена гаранција искоришћена, Kорисник је дужан доставити нову.

Члан 17.

Корисник можe да умјесто банкарске гаранције изврши уплату аванса за одређени мјесец у висини коју предрачуном утврђује ОТС, у складу са капацитетом и количинама из овог Уговора.

Уколико се Корисник опредјели за уплату аванса, дужан је да до 15-тог у мјесецу обавјести ОТС и изврши уплату истог најкасније до 25-тог у мјесецу за наредни мјесец, а на основу предрачуна који ће му доставити ОТС најкасније до 20-тог у мјесецу.

Након уплате аванса од стране Корисника и евидентирања истог на пословном рачуну ОТС, ОТС ће почети са пружањем услуга.

На примљени аванс не обрачунава се камата. У складу са члановима 14. и 15. овог Уговора ОТС ће издати рачун за пружене услуга по цијени на дан промета, у коме ће бити исказан уплаћени аванс. ОТС неће започети нити вршити услуге све док Корисник не уплати аванс.

**Неиспуњавање или неуредно испуњавање обавеза**

Члан 18.

У случају да једна од уговорних страна не испуњава уговорне обавезе, и тиме проузрокује штету другој уговорној страни, дужна је надокнадити штету.

Уколико Корисник не измирује своје уговорне обавезе, ОТС има право да обустави вршење услуга у складу са прописима донијетим у складу са Законом и одредбама овог Уговора.

Трошкове искључења и евентуалног поновног укључења сноси Корисник и дужан је да их плати у складу са издатим задужењем ОТС-а.

Члан 19.

У случају кашњења плаћања, Корисник је дужан да плати ОТС-у камату у висини законске затезне камате.

Камата се обрачунава од следећег дана након датума доспjећа рачуна на наплату, закључно са датумом плаћања. Годишња основа за утврђивање каматне стопе је 365 дана.

**Поремећаји у испоруци ПГ, услови и начин обуставе испоруке ПГ**

Члан 20.

У случају краткорочних поремећаја у испоруци ПГ услед хаварија и других ванредних догађаја на гасоводним системима и других околности које за последицу имају смањење испоруке, у циљу очувања сигурности Система примјењиваће се мјере ограничења прописане Уредбом о сигурности снабдијевања и испоруци природног гаса („Службени гласник Републике Српске“, број 17/11, у даљем тексту: Уредба) и Законом.

Под условима и у случајевима прописаним Законом, Уредбом, прописима донијетим на основу Закона и овим Уговором ОТС је овлашћен да Кориснику обустави транспорт ПГ.

**Ванредни догађаји**

Члан 21.

Уговорне стране се ослобађају од одговорности за потпуно или дјелимично неизвршење обавеза из овог уговора, уколико је то посљедица неочекиваног, непредвиђеног и неизбјежног догађаја насталог након почетка примјене овог уговора, а уговорна страна их није проузроковала нити је могла да их спријечи (случај ванредног догађаја).

Случајем ванредног догађаја сматрају се нарочито следећи догађаји: природне катастрофе, пожари, озбиљна оштећења транспортног система, рат, грађански рат, међународне санкције, акт државног органа, као и друге околности који одлажу или спречавају извршавање Уговора.

Уколико су околности ванредног догађаја непосредно утицале на извршење обавеза из Уговора, рок за извршење обавеза продужава се за период дјеловања наведених околности.

Уговорна страна, која услед дјеловања ванредног догађаја не може да изврши своје уговорне обавезе, мора у писменој форми, без одлагања, да обавијести другу уговорну страну о почетку, очекиваном трајању, престанку као и последицама дјеловања ванредног догађаја, најкасније 5 (пет) радних дана од почетка/ престанка дјеловања ванредног догађаја.

Уколико уговорна страна не достави благовремено обавјештење о наступању околности ванредног догађаја губи право на ослобaђење од одговорности због неизвршавања уговорних обавеза услед дјеловања ванредног догађаја.

Уколико околност ванредног догађаја није општепозната чињеница, уговорна страна која се позива на ванредни догађај мора доставити другој уговорној стране доказ о дјеловању ванредног догађаја у року од 20 (двадесет) радних дана о дана настанка околности ванредног догађаја.

Наступање ванредног догађаја не утиче на обавезу Корисника да изврши плаћање за претходно извршене услуге. Уколико су околности ванредног догађаја непосредно утицале на извршње обавезе из Уговора, рок за извршење обавезе се продужава за период дјеловања наведених околности.

**Измјене и допуне Уговора**

Члан 22.

Измјене и допуне Уговора врше се у случају промене законских аката или уз обострану сагласност.

Измјене и допуне Уговора закључују се искључиво у писаној форми.

**Трајање и раскид уговора**

Члан 23.

Уговор се закључује на период дефинисан у члану 9, ступа на снагу потписом уговорних страна а престаје истеком рока на који је закључен.

Уколико Корисник не достави средство обезбјеђења плаћања из члана 16. или не уплати аванс како је предвиђено у члану 17. сматра се да је одустао од овог уговора.

Овај уговор се може раскинути споразумом уговорних страна.

Свака уговорна страна има право да једнострано раскине овај уговор у случају неизвршавања обавеза друге уговорне стране са отказним роком од 30 (тридесет) дана од дана достављања писменог обавештења о раскиду.

ОТС има право да раскине овај уговор без отказног рока у случају да Корисник:

1) не изврши своје финансијске обавезе ни у накнадно остављеном року;

2) не прибави ново средство обезбеђења пошто је раније активирано,

3) не приступи усаглашавању овог уговора за случај измјене и/или допуне Правила рада у року од 8 (осам) дана од пријема позива ОТС-а.

4) изгуби лиценцу за обављање енергетске дјелатности;

Уговорна страна има право да захтјева накнаду штете од друге уговорне стране чијом је кривицом дошло до раскида овог уговора.

**Прелазне и завршне одредбе**

Члан 24.

Уговорне стране су сагласне да сва евентуално спорна питања рјешавају договором, у супротном уговарају надлежност суда у Источном Сарајеву.

Члан 25.

ОТС и Корисник су дужни да као пословну тајну обезбједе тајност комерцијалних и пословних података, као и других података који су им доступни у реализацији Уговора.

Члан 26.

Саставни дио овог Уговора чини и Захтјев за приступ бр. \_\_\_\_\_\_\_\_ од \_\_\_\_\_\_\_\_\_ године и Рјешење о одобравању приступа транспортном систему природног гаса за 202\_/202\_. годину бр. \_\_\_\_\_ од \_\_\_\_\_\_\_ године .

Члан 27.

Уговор је сачињен у 4 (четири) истовјетна примјерка, по 2 (два) примјерка за сваку уговорну страну, и у знак сагласности потписан.

за ОТС за КОРИСНИКА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Генерални директор Директор